Papersnake/gushiwen huggingface dataset:
和荷盘
邓云霄（明代）

溪湖一望锦霞红，高盖亭亭弄晓风。瑞露霏微仙掌里，明珠荡晓玉盘中。

洗妆正喜临香钵，进酒休教卷碧筒。谁唱莲歌翻水调？锦帆遥隔镜湖东。
秋日同范雨村游铁佛寺
王翼凤（清代）

秋山入未深，黄叶落已半。遥遥人境心，似为云隔断。

沿溪闻清澌，寒蒋覆凌乱。香刹丛林间，客至鸟方散。

林沈古佛堂，青萝掩经幔。但闻候虫移，不觉时序换。

宇宙夫何常，悲哉气先涣。愿假虚无缘，一证诸有观。

卓性澄锡泉，冥身脱尘绊。共指娑罗阴，寥音迟来雁。
偈颂一百二十三首
释祖钦（宋代）

九龙吐水，七步周行。
云门一棒打杀，正是摩顶授记。
葛藤枝蔓重生，从教遍地纵横。
送胡圣闻入太学
杨万里（宋代）

春风吹开孝廉船，撞星犯斗上九天。
夜书细字灯前月，朝茹寒虀瓮中雪。
何蕃省亲间一归，陆畅擢第各一时。
此行归来上亲寿，桂枝满把香满袖。
赠奚元启二首用宾之韵
倪岳（明代）

何处寻君一叩关，春风谈笑正忘还。客边已是经年别，病后浑非此日閒。

老去宦情依北斗，晚来吟趣对西山。也应莫怪经过少，尊酒相逢足解颜。
贺新郎 秣陵怀古
万俟绍之（宋代）

决眦入飞鸟。正江南、梅雨初晴，乱山浮晓。凤去台空箫声断，惟有疏林鸦噪。

但空锁、吴时花草。指点中原青山外，奈征尘、迷望愁云绕。

佳丽地，谩凝眺。

清风助我舒长啸。问其中、虚帘曲槛，阅人多少。风景不殊江山在，况是英雄未老。

且拚与、尊前一笑。欲说前朝兴亡事，唤谪仙、来共传清醥。

归路晚，月明照。
廨舍有脩竹数竿潇洒可爱
王十朋（宋代）

谁栽窗外碧琅玕，潇洒尤宜老眼看。寄语后人毋剪伐，更须时为报平安。
送汪仲嘉侍郎使虏，分韵得待字
范成大（宋代）

圣人坐明堂，洪覆等穹盖。
岁颁两玉节，前後歌出塞。
公才有廊庙，安用试专对。
要烦第一人，镇抚大荒外。
嫩寒欺别酒，微月见征旆。
遥知燕山雪，飘洒汉冠佩。
玉色照穹庐，骄子亦心醉。
要领一笑得，归来安鼎鼐。
是时春正佳，湖上花如海。
清游不可迟，日日檥船待。
承庄定山先生垂访平湖喜而有作
林光（明代）

新水湖天注活流，欢迎千里访医舟。江山风韵诗全别，骨肉斯文话素投。

喜洽禽鱼俱欲舞，情亲花木也扳留。从来乐地因人胜，一景须君一喝酬。
李夷遇侍御久滞水乡因抒寄怀
郑谷（唐代）

簪豸年何久，悬帆兴甚长。江流爱吴越，诗格愈齐梁。

竹寺晴吟远，兰洲晚泊香。高闲徒自任，华省待为郎。
伤春四首
张耒（宋代）

红杏墙头最可怜，腻红娇粉两娟娟。
晓来并逐东风尽，容易分飞又一年。
渔蓑
谢宗可（元代）

翠结香莎付钓舟，一竿风雨不须愁。苔矶夜泊披寒去，苇岸昏归带湿收。

月冷笼衣眠柁尾，天晴随网晒船头。羊裘莫笑狂奴错，也著烟波万顷秋。
闻仲至雪峰有行记有诗拟欧阳体寄之
韩淲（宋代）

百粤多名山，磅礴甚雄伟。城邑所聚落，人物反无几。

吾尝思其然，未尝不愤悱。秀气钟泄处，名德当烨炜。

乃为仙佛庐，土木俨神鬼。其教又皆幻，其徒且不韪。

无非索民财，聚食类蝼蚁。盖本僭窃者，盗名恣蛇虺。

徒欲觊冥福，缔建罄箱篚。柰何习俗惯，后世尤亹亹。

君登雪峰寺，逸览应一唏。水石固清激，草木必芳菲。

岂不念古道，胸次增礧磈。闻有记与诗，寄与定瑰玮。
题柯敬仲梅
杜本（元代）

点点苔枝缀玉，疏疏檀蕊凝香。还记当年月色，箫声暗度宫墙。
宿广善院
郭祥正（宋代）

峻岭隔人世，深云藏宝坊。龙鳞蟠碧瓦，虹影卧雕梁。

道济三涂苦，斋馀七日香。炎天蚊蚋绝，此地信清凉。
光禄朱卿挽词十首
李廌（宋代）

七十古云稀，公忠况未衰。
言常思悟主，老更惜明时。
雪发丹心被，君恩宝剑知。
如何天不憗，直道竟何施。
赠都阃督漕北征
尹台（明代）

旧帐江城虎旅分，新符水饷飒千军。旌旗自动鱼龙影，部曲元知蛇鸟文。

海内谁纡刘相计，关中吾忆耿公勋。楼船将士江淮集，羡尔才猷独不群。
秋怀三十六首
邵雍（宋代）

周诗云娶妻，周易云归妹。
七夕世俗情，乞巧儿女态。
日暮云雨过，人谓牛女会。
云雨本无踪，牛女岂相配。
送四子耜倅四明二首
曹勋（宋代）

我家颍水著元勋，千佛名经世有闻。
汝幸题舆接贤守，益修廉节报吾君。
送杨利叔孝廉之楚中
徐锦（清代）

跃马冲寒复此晨，鹧鸪啼罢雨如尘。关山险处难行路，痛哭书中老此人。

身在未孤三尺剑，檄成曾泣两河民。知君借箸征西幕，寄语嫖姚勉拊循。
选仙图
彭汝砺（宋代）

自昔黄老言无为，谬说汗漫为神仙。古人力探源未塞，今世复用根尤坚。

仙经自是物外来，画图谁向人间传。碧油堂印始等差，洞天福地分后先。

势穷或滞酆都幽，采胜即上昆崙巅。得失无端见掌握，胜负有势生回旋。

终朝相视何为哉，万事不齐俱偶然。

物虽无庸意甚远，为子探取题诗篇。
登临
董嗣杲（宋代）

登临乘此暮江风，数尽南飞几字鸿。
秋水已清天更碧，晓枫未字枣先红。
诸公轩冕留情处，万里山河拊髀中。
壮志已锁思拥衲，饱餐蔬饭想虚空。
大年和棋诗复次前韵
王十朋（宋代）

君棋如龙且，初笑韩信怯。我棋似公瑾，赤壁真横捷。

但知贪旁似，不觉攻背胁。主人本无竞，胜负两俱惬。

嘉宾傥再集，鏖战定谁厌。新篇尤逼人，我辈徒劫劫。
题竹山寺
梅询（宋代）

乱山幽蔼隔招提，祇许相邀入剡迷。
山树风泉为谁响，春城一夜到鸣鸡。
和宋中丞夏日游福贤观天长寺寺即陈左相宅所施之作
王维（唐代）

已相殷王国，空馀尚父谿.钓矶开月殿，筑道出云梯。

积水浮香象，深山鸣白鸡。虚空陈伎乐，衣服制虹霓。

墨点三千界，丹飞六一泥。桃源勿遽返，再访恐君迷。
蜕龙洞
陈珏（宋代）

潜虬成穴古危岑，曾为编氓霈旱霖。
石怪自留千载迹，泥蟠难旱九天心。
老松犹学拿云势，群籁浑惊动地吟。
潇洒禅关连胜概，追游谁不快烦襟。
寒瀑
陈栩（宋代）

玄冥布令雨成雪，白瀑倾崖玉作花。坐爱奔声空谷窅，幽深方觉是仙家。
对酒
陆游（宋代）

医从和扁来，未著却老方。
吾晚乃得之，莫如麴櫱良。
一杯脸生春，况复累十觞。
坐令桃花红，换尽霜叶黄。
看镜喜欲舞，追还少年狂。
但恨宝钗楼，胡沙隔咸阳，芳华虽无恙，万里遥相望。
感叹径投枕，悲欢两茫茫！
妾薄命
梅尧臣（宋代）

昔是波底沙，今为陌上尘。
曾闻清泠混金屑，谁谓飘扬逐路人。
悠悠万物难自保，朝看穠华暮衰老。
须知铅黛不足论，何必芳心竞春草。
草有再三荣，颜无一定好，
曩恩宁重持，徒能乱怀抱。
生查子·春山烟欲收
牛希济（五代）

春山烟欲收，天澹星稀小。残月脸边明，别泪临清晓。
语已多，情未了，回首犹重道：记得绿罗裙，处处怜芳草。
过盱眙宿慈氏寺
李昭玘（宋代）

行役经旬不自聊，强将登览寄春醪。淮吞汴水长增急，城睍南峰不让高。

贾客正来喧万井，夕阳初下舣千艘。明朝更作留连计，醉卧西窗听夜涛。
酬灵澈上人（一和口号戏赠灵澈上人时奉事入城）
卢纶（唐代）

军人奉役本无期，落叶花开总不知。

走马城中头雪白，若为将面见汤师。
送潘含赤中舍还朝
董其昌（明代）

城南别业胜河阳，又以严程指建章。宵直舍人还凤阁，秋征游子恋鲈乡。

輶轩载笔书成帙，兰殿宣麻诏几行。见说九重勤昼接，从官容易睹垂裳。
秋思
陆游（宋代）

疏泉洗石夸身健，试墨烧香破日长。
若得三山安乐法，不须更觅玉函方。
听罗道士琴
文天祥（宋代）

断崖千仞碧，下有寒泉落。
道人挥丝桐，清风转寥廓。
飘飘襟袂举，冰纨不禁薄。
紫烟护丹霞，双舞天外鹤。
金陵杂兴二百首 其一○九
苏泂（宋代）

始见拖金复散丝，风吹雨打一枝枝。灵和殿前好杨柳，争如张绪少年时。
徐侯寄示古风为别作三绝句往资一笑 其三
朱松（宋代）

久忆琼糜荐一杯，玉延犹费著诗催。筠篮不送今年供，应待毗耶遣化来。
越问·封疆
孙因（宋代）

九州皆有山镇兮，职方氏独先会稽。
射祥光於斗分兮，占星纪於天倪。
牵牛炳其初躔兮，届须女之七度。
少阳当其正位兮，为万物之洁齐。
南控引乎闽粤兮，北连亘乎钜海。
日出扶桑之东兮，风行浙河之西。
八山蜿其中蟠兮，罗千嵒以为鄣。
三江汇而旁注兮，渺万壑以为豀。
洞天{左山右含}岈以连云兮，俯九垠其如芥。
洪涛沸渭以拍天兮，轰三军之鼓鼙。
宅卧龙之岧峣兮，蠡城屹其环缭。
带平湖之浩{左氵右三白}兮，云镜铸而天低。
闢陵门而四达兮，八风飒其递至。
飞翼楼而舞空兮，天门沈其可梯。
提封方数千里兮，运瓯吴於掌上。
七郡四十余县兮，归中权之总提。
兹古今之大都会兮，为九牧之冠冕。
谅天地之设险兮，他郡宁得而攀跻。
客曰伟哉山川兮，信美矣其无慊。
然吾闻固国兮，不以山溪之险。
陆枢密秀夫第五十二
文天祥（宋代）

文彩珊瑚钩，淑气含公鼎。烱烱一心在，天水相与永。
杂诗
佚名（唐代）

劝君莫惜金缕衣，劝君须惜少年时。
有花堪折直须折，莫待无花空折枝。

青天无云月如烛，露泣梨花白如玉。
子规一夜啼到明，美人独在空房宿。

空赐罗衣不赐恩，一薰香后一销魂。
虽然舞袖何曾舞，常对春风裛泪痕。

不洗残妆凭绣床，也同女伴绣鸳鸯。
回针刺到双飞处，忆著征夫泪数行。

眼想心思梦里惊，无人知我此时情。
不如池上鸳鸯鸟，双宿双飞过一生。

一去辽阳系梦魂，忽传征骑到中门。
纱窗不肯施红粉，徒遣萧郎问泪痕。

莺啼露冷酒初醒，罨画楼西晓角鸣。
翠羽帐中人梦觉，宝钗斜坠枕函声。

行人南北分征路，流水东西接御沟。
终日坡前怨离别，谩名长乐是长愁。

偏倚绣床愁不起，双垂玉箸翠鬟低。
卷帘相待无消息，夜合花前日又西。

悔将泪眼向东开，特地愁从望里来。
三十六峰犹不见，况伊如燕这身材。

满目笙歌一段空，万般离恨总随风。
多情为谢残阳意，与展晴霞片片红。

两心不语暗知情，灯下裁缝月下行。
行到阶前知未睡，夜深闻放剪刀声。

近寒食雨草萋萋，著麦苗风柳映堤。
等是有家归未得，杜鹃休向耳边啼。

水纹珍簟思悠悠，千里佳期一夕休。
从此无心爱良夜，任他明月下西楼。

数日相随两不忘，郎心如妾妾如郎。
出门便是东西路，把取红笺各断肠。

无定河边暮角声，赫连台畔旅人情。
函关归路千馀里，一夕秋风白发生。

花落长川草色青，暮山重叠两冥冥。
逢春便觉飘蓬苦，今日分飞一涕零。

洛阳才子邻箫恨，湘水佳人锦瑟愁。
今昔两成惆怅事，临邛春尽暮江流。

浙江轻浪去悠悠，望海楼吹望海愁。
莫怪乡心随魄断，十年为客在他州。
述言
刘仁本（明代）

桓桓杨将军，落落真英杰。
亹亹却红巾，凛凛持金节。
保障东南区，边疆靡蹉跌。
大功曾未成，身名遽磨灭。
谁令养虓虎，逾圈乃自啮。¤
春词
毛滂（宋代）

日养千花气，风和百和香。
君王自仁寿，柏叶更称觞。
曾秀才送茶
赵蕃（宋代）

正尔耽诗不耐閒，镜中频觉瘦栾栾。
曾郎惠我尽清供，椀把春风香并兰。
丈人生辰
强至（宋代）

才过中元九日期，人间最重早秋时。
当年间杰凝天粹，此际生贤作吏师。
候属金行资义节，气钟庚宿究兵奇。
愿公大用龄盈百，岁岁长吟祝寿诗。
偈颂二百零五首
释正觉（宋代）

不居功，不合半，脱体其间过一遍。
梦觉船浮明月波，眼寒雪拥芦华岸。
紫芝和来
邓肃（宋代）

雨余榴火欲烧空，宫槐老翠闇薰风。
即今此景那可恃，忽观玉露泣芙蓉。
请公文急出新格，一变茅黄兼苇白。
坐令鼠辈扫地空，毋使再来相主客。
异日光芒李杜高，声价岂但一时豪。
故应高视空四海，纷纷过眼万银袍。
我生作意游弱水，蓬莱杳隔三万里。
何如平地揖诗仙，一洗从来郑卫耳。
期公便作九鼎重，云水未容扁舟弄。
漫天霖门在胸襟。半夜吹作高宗梦。
鬼方月窟虽殊陬，愿治之心辄相投。
泽民事业无多子，要使人人鼓腹游。
雁汊东守风四首
陈造（宋代）

东趣长风沙，移柂取空隙。
波头蛰飞雪，幸矣不灵敏刻。
连延百家聚，俯瞰白沙碛。
卖饼售暇菜，傍舷忽络绎。
矧闻淮南音，眼中便乡国。
田翁颜甚温，村酒酽堪吃。
突兀戎官廨，户柱相映赤。
颇喜霜夜眠，更鼓听历历。
效古二首
李白（唐代）

朝入天苑中，谒帝蓬莱宫。
青山映辇道，碧树摇烟空。
谬题金闺映，得与银台通。
待诏奉明主，抽毫颂清风。
归时落日晚，蹀躞浮云骢。
人马本无意，飞驰自豪雄。
入门紫鸳鸯，金井双梧桐。
清歌弦古曲，美酒沽新丰。
快意且为乐，列筵坐群公。
光景不可留，生世如转蓬。
早达胜晚遇，羞比垂钓翁。

自古有秀色，西施与东邻。
蛾眉不可妒，况乃效其颦。
所以尹婕妤，羞见邢夫人。
低头不出气，塞默少精神。
寄语无盐子，如君何足珍。
九日登西原宴望（同诸兄弟作）
白居易（唐代）

病爱枕席凉，日高眠未辍。弟兄呼我起，今日重阳节。

起登西原望，怀抱同一豁。移座就菊丛，糕酒前罗列。

虽无丝与管，歌笑随情发。白日未及倾，颜酡耳已热。

酒酣四向望，六合何空阔。天地自久长，斯人几时活。

请看原下村，村人死不歇。一村四十家，哭葬无虚月。

指此各相勉，良辰且欢悦。
甘州（题赵药牖山居。见天地心、怡颜、小柴桑，皆其亭名。）
张炎（宋代）

倚危楼、一笛翠屏空，万里见天心。度野光清峭，晴峰涌日，冷石生云。帘卷小亭虚院，无地不花阴。径曲知何处，春水泠泠。

啸傲柴桑影里，且怡颜莫问，谁古谁今。任燕留鸥住，聊复慰幽情。爱吾庐、点尘难到，好林泉、都付与闲人。还知否，元来卜隐，不在山深。
送朱僚长可大南归省觐司空公五首 其一
欧大任（明代）

蓟门山色散浮云，谁谓春风此送君。策马都亭鞭更疾，路旁争看五花文。
怀旧居
杨亿（宋代）

武夷仙穴近吾庐，斗鸭栏摧菌阁虚。
千区岁储妨种橘，百金春事废观渔。
北山烟雾迷归辙，南陌风尘化客裾。
堂上金丝应已歇，岂惟兰菊旧丛疏。
山北纪行十二章章八句 其十
朱熹（宋代）

北度石塘桥，西访濂溪宅。乔木无遗株，虚堂唯四壁。

竦瞻德容睟，跪荐寒流碧。幸矣有斯人，浑沦再开辟。
杂曲歌辞。昔昔盐。织锦窦家妻
赵嘏（唐代）

当年谁不羡，分作窦家妻。锦字行行苦，罗帷日日啼。

岂知登陇远，只恨下机迷。直候阳关使，殷勤寄海西。
中秋日社未五鼓祀社归月明如书
方岳（宋代）

月明如水带寒流，饮福灵坛晓未收。
不是社公唤我起，何缘一日两中秋。
山海关恭依皇祖圣祖仁皇帝元韵
弘历（清代）

取豫严扃钥，思蒙拓海边。耕桑三辅接，形胜两京连。

羽卫初冬度，期门晓漏传。桥山瞻此日，龙步想当年。

列巘馀晴雪，遥林散曙烟。迎眸浑似画，抚序正为权。

事异丸封谷，心期舟济川。拳拳思在德，大训更昭然。
顺风呈前人
赵抃（宋代）

濠州抵泗里数百，长淮波平晓如席。鸣鼙解缆杨柳堤，画船中有东吴客。

君恩得请许归去，聊治里闾去咫尺。岁穷天远心欲飞，念之汲汲事行役。

豁如天意适我愿，号令西北起风伯。初时淅淅以鼓动，布帆尚留十幅窄。

孤樯得势安以平，中流激箭巨浪劈。篙横橹阁力不用，疾若挚隼增羽翮。

瞥然两岸瞬霎过，木叶驰黄山走碧。拿舟月馀今日快，一樽自歌两手拍。

樽中酒空不自歌，顺风好景如之何。毗陵太守同此乐，为言无惜新诗多。
颂古 其四十一
释道颜（宋代）

钟未鸣，鼓未响，依前托钵归方丈。德山不会末后句，岩头密意谁相亮。

只得三年也大奇，留与诸门作榜样。
灵寿杖寿徐庶子乃尊
丘浚（明代）

我闻仙山有奇木，似木还非又如竹。豢就天池走陆龙，削成玄圃辉山玉。

天生尺度齐人长，清如冰雪坚如钢。偶然爪甲相击触，铿金戛玉函宫商。

赤城九节殊怪诡，蜀江桃竹未为美。不知汉家何处得此枝，骨格不凡足文理。

经年阅代何灵奇，在处神物常护持。上端或炳太乙火，节间容刻丹书辞。

天子用优老，老臣恃扶危。夸父宁忍弃，长房不敢骑。

变化去来宁可测，既失千年今再得。当时北阙赐师臣，今日南州寿仙客。

南州仙客高士孙，白头钓隐荆溪滨。至人传与养生诀，步履如飞不动尘。

闻道今年年七十，拄杖趋朝此其日。玉堂令子阻称觞，望拜南云寄诗什。

缄题寄远祝长生，共愿年高身转轻。晓起拨云穿竹径，夜深挑月扣松扃。

岁岁年年持此杖，长伴神仙地上行。
濑溪夜渡
郭雍（清代）

月明行十里，寂静濑溪船。远火时过树，幽禽早宿烟。

村斜穿径入，石碎断桥悬。对此羁怀满，临风独扣舷。
秋日杂诗
曹之谦（元代）

山中有佳人，《考槃》歌在涧。别来今几时，岁月忽已晏。

相思不得书，矫首望飞雁。
政府生日十首
曹勋（宋代）

近臣宣劝上恩隆，金石声和出禁中。
礼貌元功宜异数，一门和气蔼春风。
太原送许侍御出幕归东都
耿湋（唐代）

昔随刘越石，今日独归时。汾水风烟冷，并州花木迟。

荒庭增别梦，野雨失行期。莫向山阳过，邻人夜笛悲。
次韵范少才在峡中寄李季允二首
魏了翁（宋代）

大明临照职方州，汉沔江淮澹若油。
剪薙荆榛开跸路，护持杞梓耸岑楼。
朝纲人为诸公喜，国体谁知志士愁。
谠议胡公不枳和，奉常今说有黄侯。
霅山和丹岩晚春韵
卫宗武（宋代）

穷源几曲径深长，隐隐野花时度香。
乔木森森走虬凤，稚松叠叠散牛羊。
题资福院平绿轩二首
陈炳（宋代）

水屋围春绿，云岑送晓青。
无心向朝市，信步到禅扃。
野境连天远，疏钟隔岸听。
杯行莫辞醉，檐月笑人醒。
书怀
李流谦（宋代）

衫似荷枯嫌绊缚，屋如斗大费支撑。
寒蔬日日同僧饭，拄杖支支伴鹤行。
聊托莼鲈非厚味，漫言松菊本真情。
山中亦有閒田地，可惜离家久不耕。
夜雨过邵伯湖风径迷路遂宿湖中
林光（明代）

薄暮蒲帆捲，深更谷雨飘。船灯明复灭，篷漏溅还跳。

违湿迁无地，冲寒讶有潮。平明问渔艇，湖草绿夭夭。
雨霖铃·寒蝉凄切
柳永（宋代）

寒蝉凄切，对长亭晚，骤雨初歇。都门帐饮无绪，留恋处，兰舟催发。执手相看泪眼，竟无语凝噎。念去去，千里烟波，暮霭沉沉楚天阔。
多情自古伤离别，更那堪，冷落清秋节！今宵酒醒何处？杨柳岸，晓风残月。此去经年，应是良辰好景虚设。便纵有千种风情，更与何人说？(好景 一作：美景)
感遇诗三十八首·其十二
陈子昂（唐代）

呦呦南山鹿，罹罟以媒和。
招摇青桂树，幽蠹亦成科。
世情甘近青，荣耀纷如何。
怨憎未相复，亲爱生祸罗。
瑶台倾巧笑，玉杯殒双蛾。
谁见枯城蘖，青青成斧柯。
自音声岩泛小舟下高溪
杨万里（宋代）

晚日黄犹暖，寒江白更清。
远山冲岸出，钓艇背人行。
舟稳何妨小，波恬尔许平。
大鱼不相报，拨剌得吾惊。
欲阴
梅尧臣（宋代）

鸜鹆知天风，鹁鸪知天雨。
途路厌尘昏，车马烦泥沮。
阴仍老易觉，体质预辛楚。
安坐与壮年，慎勿忘酒脯。
赠欧阳生善相
释德洪（宋代）

薛公衣尚敝，饥肠转鸣雷。天子征辽东，细君笑靥开。

吾夫虽奇蹇，要是高世材。发必藉时耳，今岂其时哉。

往见张将军，喜曰真吾侪。三矢定天山，英声驰九垓。

房杜未肉食，席门蒙积埃。但馀王氏子，文字相追陪。

贤哉太夫人，智鉴照襟怀。尝自抚其子，国鼎真盐梅。

但未识其友，试与俱而来。窥窗见之喜，亟使罗尊罍。

果见贞观间，相逐登三台。予尝阅旧史，至此尝徘徊。

数子初未贵，踽踽蒿与莱。而彼一女子，底蕴遭窥猜。

何知娄师德，硕大非栽培。譬之万顷波，但见琉璃堆。

倔强如梁公，包抚等婴孩。掩卷发长想，鄙吝为崩颓。

吾今著田衣，百念如冷灰。功名一破甑，掉臂首不回。

颇怪欧阳生，谀语坐差排。人生如逆旅，岁月苦逼催。

悬知贤与愚，终作土一抔。美恶何足道，君亦真恢谐。

愚贤君勿取，吾肯罪形骸。不肖君谓贤，是适为吾咍。

重轻宁在子，意子定痴呆。所喜亦清散，时时过茅斋。

明日念当行，引纸研松煤。诗成极醇酽，蒲萄初泼醅。
次韵夏倪均父见和辕字韵诗六首 其四
赵鼎臣（宋代）

眼看花枝作雾昏，年来无复壮心存。酒杯屡谏愁听妇，丁口新心喜到孙。

揽镜自怜霜鬓叟，闭关谁顾雀罗门。乘车强欲班春去，野老携壶许傍辕。
水仙花分韵得鸿字
刘学箕（宋代）

借水开花体态丰，护畦寒日玉珑璁。素槃黄盏清尊并，绿箸青簪白发同。

楚楚凌波明振鹭，翩翩遵渚洁飞鸿。断肠莫赋招魂句，我政怜渠趣未穷。
留别金山宝觉圆通二长老
苏轼（宋代）

沐罢巾冠快晚凉，睡馀齿颊带茶香。
舣舟北岸何时渡，晞发东轩未肯忙。
康济此身殊有道，医治外物本无方。
风流二老长还往，顾我归期尚渺茫。
悲秋
谢铎（明代）

坐看明月下西楼，不断砧声万里愁。长夜可应谁待旦，老年今已怯悲秋。

极知世故皆黄叶，故向人生怨白头。青海碧山无恙在，也须惭愧此盟鸥。
沈少卿席上有赠
顾大典（明代）

曾向毗陵怨别离，十年重见不胜悲。
相看共有江州泪，湿尽青衫是此时。
送贾起居奉使入洛取图书因便拜觐
苏颋（唐代）

旧国才因地，当朝史命官。遗文征阙简，还思采芳兰。

传发关门候，觞称邑里欢。早持京副入，旋伫洛书刊。
重答
孙应时（宋代）

万古同山川，八方异风俗。
男儿事弧矢，心目快一瞩，
结交必名胜，旷怀无狭促。
昂昂千丈松，朗朗百间屋。
彼富自钟鼎，我贫甘芋菽。
谁能要俯仰，未许相缚束。
读书头欲白，对客樽无渌。
由来多此士，皎皎驹在谷。
瞿唐候水齐，秋风祛暑溽。
归欤奉亲欢，羹丝鱠江玉。
青衫虽霜叶，已胜袍立鹄。
进退吾何疑，肯事羝羊触。
友人若木余兄告归诗以送之
蒲寿宬（宋代）

两年游海国，一半在山扉。
政喜沙鸥狎，忽惊辽鹤归。
苦吟黄叶落，凝睇白云飞。
志已坚亲养，难分薜荔衣。
称二王语
佚名（唐代）

朝廷左相笔，天下右丞诗。
竹枝
刘禹锡（唐代）

楚水巴山江雨多，
巴人能唱本乡歌。
今朝北客思归去，
回入纥那披绿罗。
夜坐
陆游（宋代）

家家绩火夜深明，处处新畲雨後耕。
常媿老身无一事，地垆坚坐听风声。
杂言赋得风送崔秀才归白田限三五六七言（暄字）
权德舆（唐代）

响深涧，思啼猿。闇入蘋洲暖，轻随柳陌暄。

澹荡乍飘云影，芳菲遍满花源。寂寞春江别君处，

和烟带雨送征轩。
鹭鸶二首
齐己（唐代）

日日沧江去，时时得意归。
自能终洁白，何处误翻飞。
晚立银塘阔，秋栖玉露微。
残阳苇花畔，双下钓鱼矶。

雪里曾迷我，笼中旧养君。
忽从红蓼岸，飞出白鸥群。
影照翘滩浪，翎濡宿岛云。
鸳鸿解相忆，天上列纷纷。
华盖山
周是修（明代）

东风吹大河，河水为上涌。缅思华盖君，巢云绝尘冗。

唫时月满轩，耕处云生陇。何当命巾车，相从服铅汞。
寄赠齐公
杜淹（唐代）

冠盖游梁日，诗书问志年。佩兰长坂上，攀桂小山前。

结交澹若水，履道直如弦。此欢终未极，于兹独播迁。

赭衣登蜀道，白首别秦川。泪随沟水逝，心逐晓旌悬。

去去逾千里，悠悠隔九天。郊野间长薄，城阙隐凝烟。

关门共月对，山路与云连。此时寸心里，难用尺书传。
过蕲州
董嗣杲（宋代）

清霜染岸枫，扁舟渡蕲水。
蕲城傍新築，无此至坚垒。
谁怜多病傍，委命空江里。
艰险已备尝，万事谨谋始。
追忆数年前，精神岂今比。
酸辛赋远游，晚泊问沙觜。
偈十二首 其五
释本才（宋代）

清机历掌，同道方知，格外称提。徒劳陷啄，徒中有徒。

埋没已灵，徒中无徒。藏身北斗，拈灯笼向佛殿里。

即且置将三门来，灯笼上又作么生。自是觑不见，刚道有遮护。
【双调】殿前欢碧云深
卫立中（元代）

小　令

【双调】殿前欢碧云深，碧云深处路难寻。数椽茅屋和云赁，

小　令
云在松阴。挂云和八尺琴，卧苔石将云根枕，折梅蕊把云梢沁。云心
无我，云我无心。
懒云窝，懒云窝里客来多。客来时伴我闲些个，酒灶茶锅。且停杯听我歌，
醒时节披衣坐，醉后也和衣卧。兴来时玉箫绿绮，问甚么天籁云和？
蒙恩易镇豫章丐假还乡途中偶成十七首 其十一
吴芾（宋代）

雨馀江色净，风过稻花香。客里逢清旷，何妨且纳凉。
颂古十六首 其十二
释心月（宋代）

杨岐谈笑之中，换了白云心肝五脏。而白云愤闷之际，抉了杨岐鼻孔眼睛。

若在今时亦未可，祸不入谨家之门。
次韵戴帅初架阁剡居四首
陈著（宋代）

青春踏过洛阳尘，今却寻盟郑子真。
天下方酣施夺事，村中自有逊耕民。
七夕
白居易（唐代）

忆得少年长乞巧，竹竿头上愿丝多。
秋郊有怀
陆游（宋代）

漫漫荞麦花，如雪覆平野；离离豆子荚，数枝忽堪把。
颇忆故乡时，屏迹谢车马，水宿依蟹舍，泥行没牛骻。
作劳归薄暮，浊酒倾老瓦，缕飞绿鲫脍，花簇赬鲤鮓。
弃官虽未决，世念亦已且，浩歌续楚狂，幽怀欣独写。
卜居顾山柬寄望亭亲友
吴启（清代）

扰扰兵尘遍里闾，天心未许患消除。鱼盐小市堪容足，桃李幽溪拟结庐。

东郭先生闲隐几，西园公子赋离居。莫辞莺脰湖波远，好趁花时一访予。
别龚散才
袁宏道（明代）

梅雨濯江干，江风细吐寒。红亭一杯酒，惨无宾主欢。

天风吹子堕，倏忽送子还。游踪如电影，闪烁太无端。

子曰为官苦，予嗟行路难。各自相慰劳，言言沁肺肝。

与子如林鸟，升沉各羽翰。别子如湍水，东西异波澜。

何如一合并，白首臭春兰。萍散有时聚，云老终还山。

江头风日雨，容易彫朱颜。
桀
王十朋（宋代）

大禹辛勤造夏邦，子孙何苦事淫荒。国亡不悟生平罪，翻悔当时不杀汤。
谒金门 赠教授李勉之
李俊民（金朝）

初雨歇。槐夏绿阴时节。万里无云天绀滑。一轮光皎洁。

好怕暂高还殁。好怕暂圆还缺。同是广寒宫里客。相逢无话说。
金刚随机无尽颂 其一 法会因由分第一
释印肃（宋代）

舍卫多精舍，常光非昼夜。波斯拥出世，摩尼不知价。
谒侍郎李先生 其二
程公许（宋代）

异时乘月唤胡床，便羾青鸾到玉堂。见说紫清虚伫久，渔船休恋落花香。
三言拟五杂组联句
颜真卿（唐代）

五杂组，盘上菹。往复还，头懒梳。不得已，罾里鱼。 ——李崿

五杂组，郊外芜。往复还，枥上驹。不得已，谷中愚。 ——殷佐明

五杂组，绣与锦。往复还，兴又寝。不得已，病伏枕。 ——颜真卿

五杂组，酒与肉。往复还，东篱菊。不得已，醉便宿。 ——袁高

五杂组，闤闠间。往复还，门上关。不得已，鬓毛斑。 ——陆士修

五杂组，绣纹线。往复还，春来燕。不得已，入征战。 ——蒋志
杂题二首 其二
张耒（宋代）

苍苍落月井梧西，睡觉幽人自卷帷。只有林莺知梦断，晓庭人静语移时。
夏雨叹
陆游（宋代）

蜗舍入门楣触额，黄泥壁作龟兆坼。
雨多潦水欲上阶，卧听凫鸭声拍拍。
日高籴米奴未回，坐知薄饭未容索。
仕羞捷径耕不力，自取囊空欲谁责？富贵危机复可畏，世间果无第一策。
虽然胸中有事在，片言可寿天下脉。
初春书怀七首 其五
陆游（宋代）

底处人间无骇机，超遥且喜谢招麾。千年涧底孤松秀，万里天边独雁归。

服气昔常憎火食，游山近已制荷衣。青城况有幽人约，会守丹炉隐翠微。
秋晚病中乐天以诗见问力疾奉酬
刘禹锡（唐代）

耳虚多听远，展转晨鸡鸣。一室背灯卧，中宵扫叶声。

兰芳经雨败，鹤病得秋轻。肯踏衡门草，唯应是友生。
偈颂二十三首 其十四
释云岫（宋代）

荡尽是非窠窟，截断葛藤露布。今日放开布袋，不要东去西去。

今折拄杖，向者里住。碧眼胡僧坐九年，心胆浑如生铁铸。
行役述怀二首 其二
梅泽（宋代）

明月一尊酒，清风万卷书。南山山下地，终欲卜休居。
春雨
周邦彦（宋代）

耕人扶耒语林丘，花外时时落一鸥。
欲验春来多少雨，野塘漫水可回舟。
高宗皇帝挽词 其九
洪刍（宋代）

鹤驭临丹极，龙髯堕玉宸。炉烟犹泛夜，宫蕊已迷春。

梦断无寻处，神游不见人。伤心天壤内，血泪染车尘。
和梅花百咏诗 其八十八 杖头梅
王夫之（明代）

玉色分鸠莹不任，庞眉霜鬓映森森。道逢禅客机缘捷，摆落天花雪满襟。
次韵道卿竹间桃花盛开
周紫芝（宋代）

玉立疏疏不满栏，小桃宜向竹闲看。看花何必三千岁，带雨宁闲十万竿。

却怪靓妆情脉脉，不嫌青玉瘦栾栾。何郎粉面堪怜许，拟学风枝耐岁寒。
题绣川驿
陆游（宋代）

绣川池阁记曾游，落日栏边特地愁。
白首即今行万里，淡烟依地送孤舟。
归心久负鲈鱼鱠，春色初回杜若洲。
会买一蓑来钓雨，凭谁先为谢沙鸥？
次和祝京兆留别二首 其一
李孙宸（明代）

春风桃李正芳妍，忽见除书下日边。宫秩量增新紫绶，经帷仍日旧青毡。

十年京尹声原重，此日麟符赐定先。正是明堂需柱石，迟君重和柏梁篇。
题湘园
李处权（宋代）

当年此地勤花竹，景物方成姓又移。
尽爱芙蓉照秋水，倚风怀往亦多时。
秋夜
王汝玉（明代）

碧天凉月漾金波，玉漏微时夜半过。客梦不知归路远，乡心偏是到秋多。

鹊惊孤影翻风叶，蛩带寒声起露莎。遥想五湖烟雨好，无由重整旧渔蓑。
玉楼春（大石·第三）
周邦彦（宋代）

玉奁收起新妆了。鬓畔斜枝红袅袅。浅颦轻笑百般宜，试著春衫犹更好。

裁金簇翠天机巧。不称野人簪破帽。满头聊插片时狂，顿减十年尘土貌。
酬冲卿月晦夜有感
王安石（宋代）

夜云不见天，况乃星与月。
萧萧暗尘走，坎坎寒更发。
楼歌客尚饮，酪酊不畏雪。
巷哭复有人，邻风送幽咽。
纷然各所遇，悲喜孰优劣。
君方感庄周，浩荡摆羁絏。
归来亦置酒，玉指调弦拨。
独我坐无为，青灯对明灭。
东村
徐夜（明代）

村鸡叫曙光，顿觉身已老。新年容易过，过去迹如扫。

薄田随众耕，盈室安怀抱。前年一再旱，愿力为颠倒。

治生行问人，作力那得好。惭愧食蝗余，终岁艰一饱。

今春雨复疏，闻说百里槁。天心苟如此，微躯何足祷。
发枫平
杨万里（宋代）

谷暗迷窗晓，山鸣报雨来。
畦丁绝须喜，菜甲正新栽。
倦路愁何那，冲泥惯岂才？
吾诗未大好，也辱片云催。
朝阳
宋祁（宋代）

腷膊鸡声夜向晨，东方飞景到云林。
簾帏已是曈曈晓，庭户全无曀曀阴。
可是梧桐长得地，也应葵藿久倾心。
日边早晚来环赐，见说清光注意深。
颂证道歌·证道歌
释印肃（宋代）

求佛施功早晚成，一念无心道自明。
枯木寒灰渠自在，无功用智等空平。
贻潘邠老
张耒（宋代）

有屋可以读书，有竹可以忘忧。采庭之菊香有馀，烹园之蔬甘且柔。

贤哉二子，又复何求。鬼不尔责，人不尔仇。沽酒可饮，江鱼可羞。

又安用列鼎食珍，佩印封侯。我居柯西，相隔一里，可以杖履朝往而夕游。

必未厌我乞醯与借马，但只恐勤君赤脚与露头。

不然将吾颜子箪食瓢饮屡空之乐，又欲翻董生清明玉杯繁露之春秋。
石壁道中
陈天麟（宋代）

云山叠叠石齿齿，山色溪声三十里。
霜余木叶半丹青，道上松风杂宫徵。
舍车而徒度险艰，迩来研足愁跻攀。
官闲无禄与王事，不妨拄杖对潺湲。
醉思仙（黄南山县寄所寓）
刘埙（宋代）

琼楼几间。瑶徽几弹。觅花声绕回阑。悄微闻佩环。

帘栊昼闲。炉薰昼残。午风摇曳屏山。露裙红一班。
宫词
王仲修（宋代）

微凉殿阁庆云边，正是清和长养天。
解愠阜财君德厚，熏风长泛舜琴弦。
不寐十首
方回（元代）

细字昏难读，孤灯冷独挑。
黄虀余口味，白豆验心苗。
玉枕方春梦，金门正早期。
先生唯默坐，窗外雨萧萧。
摘桑葚作供二绝 其一
王世贞（明代）

蔫红黝紫簇成堆，但摘儿童莫更猜。说与故园风物好，玉盘冰醴浸杨梅。
次韵子瞻自径山回宿湖上
并叙（宋代）

朝从径山来，泱莽径山色。
莫从湖上归，滉漾湖光碧。
借问泛湖舟，何似登山屐。
高怀厌朝市，远去忘忧栗。
目向幽人青，颜从浊醪赤。
尘埃解罗网，宇宙为安宅。
油然了无营，此意谁能诘。
嗟子别离久，欲往徒反侧。
留滞亦何为，空惊突深黑。
望仙门 其一
晏殊（宋代）

紫薇枝上露华浓。起秋风。管弦声细出帘栊。象筵中。

仙酒斟云液，仙歌转绕梁虹。此时佳会庆相逢。庆相逢。

欢醉且从容。
双田逢萧国器话别
王庭圭（宋代）

黄叶西风何处村，茅檐立马问寒温。江东渭北情无限，樽酒他时得细论。
秋日述怀
朱淑真（宋代）

妇人虽软眼，泪不等闲流。我因无好况，挥断五湖秋。
偈颂一百三十三首 其一二八
释居简（宋代）

时时具足，日日团栾。含元殿里，更问长安。
次韵沈给事对雪长句二首 其二
周紫芝（宋代）

翠失千峰与万峦，烂银宫阙纵奇观。楼空翠湿衣裘重，诗就风奇齿颊寒。

聊与江山分绝致，浪陪樽俎问更端。莫嗔郢曲无人和，七子风流负建安。
昌州海棠有香二首
汪元量（宋代）

我到昌州看海棠，恰逢时节近重阳。
人言好种亦难得，只有州衙一树香。
送王公子归扬州
乃贤（元代）

玉雪王公子，归鞯向竹西。水清淮白上，天阔海青低。

琼树春前发，乌丝醉后题。何须问勋业，名与尔翁齐。
隔浦莲
赵彦端（宋代）

西风吹断梦草。来度芙蓉老。座上人谁在，晨参疏影相照。幽馆寒意早。檐声小。醉语秋屏晓。

记年少。相携胜处，黄花香满乌帽。如今将见，璧月琼枝空好。准拟新歌待见了。不道。些儿心事还恼。
壬午秋日观桥
周紫芝（宋代）

清晨起盥栉，卷箔坐南轩。红日忽满树，飞鸟相喧翻。

农夫告铚艾，导我之前村。露晞芒屦滑，地僻秋芜繁。

行行不逾里，委蛇到其门。父老喜客至，为黍烹鸡豚。

劝我当力穑，醉中多好言。低头谢父老，我志久已存。

归来三叹息，默诵归田园。
臬司刘公枉书惠存诗以志感
陶元淳（清代）

一官万里尹蒿莱，几个生前归去来？况复劳心阳子拙，敢云流涕贾生才。

晛消瘴雾千山净，春到蛮花满地开。从此不愁风土异，生还终望我公哀。
华亭百咏·丁公桥
许尚（宋代）

令威仙去后，遗迹叹成非。
华表成乌有，何年见鹤归。
送胡唐臣赴苏州佥判
张耒（宋代）

他日驰戎马，风尘从事衫。
花开大梁酒，木落太湖帆。
幕府烦精悍，吴山入笑谈。
长安米不贱，君与问江南。
赵云溪白扇
朱谏（明代）

我作沧海游，曾到鲛人室。鲛人织素绡，惠我盈一尺。

制为合欢扇，清风生两腋。不见马上尘，意与林泉适。

北窗伴高眠，微凉动衾席。何物最相宜，独有谢公屐。

兼之上翠微，可以周八极。
题刘千户英武舟卷
黄哲（元代）

将军十五二十时，银艾初悬双佩垂。材能不负将家子，年少成功人所推。

青春照耀黄金铠，出入辕门好丰采。湘南自昔产英豪，况有雄名播沧海。

海波忽沸神鳌丘，元戎万舸横中流。霆轰电扫势无敌，遥见将军英武舟。

将军舟，甚英武，牙樯锦缆追风橹。半夜扬帆奏凯歌，千夫击楫鸣笳鼓。

自从归驻北山边，兹事流传又五年。绣衣使者文章述，大胜磨崖千仞镌。
诉衷情·碧沼红芳烟雨静
韦庄（唐代）

碧沼红芳烟雨静，
倚兰桡。
垂玉佩，交带，袅纤腰。
鸳梦隔星桥，迢迢。
越罗香暗销，坠花翘。
蝶恋花 其一 花朝大雨竟日
刘谦（清代）

屈指春光今卌五。才上朝暾，便恼无情雨。不住溜声声更苦。

门前况有风如虎。

寂寞花城谁作主。盼到良辰，却被狂且侮。一任飘零知几许。

枝头没个金铃护。
闻著明凶问哭寄飞卿
李商隐（唐代）

昔叹谗销骨，今伤泪满膺。空馀双玉剑，无复一壶冰。

江势翻银砾，天文露玉绳。何因携庾信，同去哭徐陵。
失题 其一
萧立之（宋代）

涿水茫茫何处边，此台名姓为谁传。未论跨鲤当年事，有许溪山意亦仙。
浣溪沙
王之道（宋代）

春到衡门病滞苏。力强犹可驾柴车。少年狂望一时无。

清坐不柴肌起粟，高谈还喜唾成珠。红裙痴笑雪如须。
黄山杂咏·祥符寺
邓宗度（宋代）

云水最饶处，轮蹄无到时。
夜蟾生佛面，春雪印僧眉。
上元曲李子藩席上赋 其三
黎民衷（明代）

东风吹下烛龙烟，帝里河山锦绣妍。天上玉壶春似海，人间弦管夜如年。
三月晦日
陶安（明代）

三月二十有九日，雨声萧瑟送春归。蔷薇愁损红妆面，留恋东风未可违。
水调歌头
吴潜（宋代）

且尽一杯酒，莫问百年忧。胸中多少磊块，老去已难酬。见说旄头星落，半夜天骄陨坠，玉垒阵云收。世运回如此，稳泛辋川舟。

鸥鹭侣，猿鹤伴，为吾谋。主人归也，正是重九月如钩。便把三程为两，更趱两程为一，尚恐是悠悠。旁有渔翁道，肯负白苹洲。
和杨兄两诗
杜范（宋代）

望断家山两地悬，白云何处涕潸然。
吏尘岁月知无几，宦海风涛幸有边。
已是雪霜催岁晚，又还花柳放春妍。
起予妙语令深省，碧眼相看话百年。
赵君惟谊清文介行坚苦笃实远来见访以救科举
陈宓（宋代）

菜根惯咬著芒鞋，便是津梁一世材。
六月雨行缘底事，一身不惜惜人才。
赵君宝宣慰别三十五年矣末由再晤近张倩仲实
牟巘五（宋代）

橘园亭畔市多尘，曲院桥边境转清。
山色湖光精舍敞，笔床茶灶钓铅轻。
奈何一字不堪煮，且与三贤相并行。
笑问寿藏何早计，不妨更学赵台卿。
奉酬袁使君西楼饯秦山人与昼同赴李侍御招三韵
皎然（唐代）

秋风怨别情，江守上西城。竹署寒流浅，琴窗宿雨晴。

治书招远意，知共楚狂行。
再游惠山
华善述（明代）

山色炤西津，重来不出旬。虽言爱云石，只欲远风尘。

泉水寒如昨，松花晚作春。九龙俱稳卧，去去莫攀鳞。
清平乐 寄外
梁蓉函（清代）

恹恹离思。写入瑶琴里。忆唱阳关无限意。柳色遥遮千里。

不知天外归鞍。几时准卜刀环。别梦常随明月，夜来飞度关山。
奉和九月九日登慈恩寺浮图应制
解琬（唐代）

瑞塔临初地，金舆幸上方。空边有清净，觉处无馨香。

雨霁微尘敛，风秋定水凉。兹辰采仙菊，荐寿庆重阳。
嘲稚子
杨万里（宋代）

雨里船中不自由，无愁稚子亦成愁。
看渠坐睡何曾醒，及至教眠却掉头。
吴太宰新堂初成有鹊来巢
顾璘（明代）

相国新开绿野堂，堂前灵鹊早呈祥。来依乔木营门户，欲傍青云化印章。

幽砌颇宜迎客噪，高檐何碍顺风翔。雕梁画栋相鲜地，最爱诗题素璧光。
己亥六月七日与九山诸同志游夹冈义庄
湛若水（明代）

盛夏万物长，阳德极光辉。天道代消长，秋阴变萎甤。

携我众友生，及时出游嬉。天地尚往复，谁能超范围。

形骸非我有，爵禄岂我私。逍遥大化内，何喜亦何悲。
送邻寺僧
德祥（元代）

同住南山里，经年不一逢。深萝挂灵锡，落叶閟行踪。

梦绕千峰涧，吟残两寺钟。今从湖上别，云水意重重。
游茅山题华阳观
秦熺（宋代）

家山福地古云魁，一日三峰秀气回。
会散宝珠何处去，碧岩南洞白云堆。
浪迹
于慎行（明代）

浪迹长安陌，修途日以难。河流谁谓广，海水自知寒。

懒嫚存愚性，婆娑耻贵官。春深湖上雨，何处少渔竿。
答陈竹町
徐德音（清代）

曾课嵇男住岁馀，简编勤诵发慵梳。偶缘红药为佳婿，更恋蘋慵却聘书。

老去稻粱谋野鹤，才高沧海掣鲸鱼。华亭同愧沾尘土，愿借春风一扫除。
北风累日不止寒甚寄郑潮阳
唐庚（宋代）

山前腊雪想纷纷，风到南讹尽处村。瓮面不容存酒子，床头几欲爨桐孙。

园林呼舞知衰怯，窗户奔驰觉眩昏。咫尺潮阳五裤国，可能分我一襦温。
读杜诗三首 其一
房皞（元代）

后学为诗务斗奇，诗家奇病最难医。欲知子美高人处，只把寻常话做诗。
眉妩 柳如是砚，为吴竹桥仪部赋
戴延介（清代）

怅题红梦杳，描月香残，片石冷秋水。芳宇镌题好，玲珑甚，章台曾斗腰细。

双声句丽。认绣痕、粘住情腻。想垂柳，吹绿窗前影，启奁写眉翠。

犹记岁华撚指。叹故园春寂，红豆抛碎。脂粉销残劫，凝光暗、模糊剩点铅泪。

装琼袭绮。问夜台、艳魄知未。趁净几摩挲，时有墨云吹起。
送蔡竹涧江山教谕
陈樵（元代）

仙霞岭与落霞齐，乘兴吟游日未西。帘影到池元是水，縠纹浮雨却成溪。

烟青院竹鸾窥客，日暖宫芹燕拾泥。莫道广文官况冷，窗前生意草萋萋。
乙丑三月十二夜梦得家有园池乐寿康之句觉而足成效邵康节作首尾吟八首 其三
徐经孙（宋代）

家有园池乐寿康，君恩广大寿无疆。玉龙自是神仙骨，紫殿容依日月光。

不织不蚕时赐帛，无功无过岁支粮。老臣得此知惭愧，家有园池乐寿康。
诗一首
薛绍彭（宋代）

东晋风流胜事多，一时人物尽消磨。
不因醉本兰亭在，后世谁知旧永和。
次韵士美求予旧诗之句
周孚（宋代）

寒江不疗风雅渴，一读新诗黑华发。鸣冈雏凤固自谐，历块名驹宁复蹶。

十年韬缩不愿售，须信柙藏定干越。昔人羁穷正坐此，落落君心抵金铁。

蛰虫欲作雷破柱，大胜秋蛩吊寒月。猗那清庙君所知，莫学杜陵老翁穷彻骨。
送王抚干行甫
王十朋（宋代）

之子来夔子，春江又绿波。分符惭政拙，赞画赖才多。

翰墨妙挥染，词章工琢磨。扁舟先吾去，送别奈愁何。
题黄稚川云巢
洪刍（宋代）

云巢一上十五里，中有今世巢居子。鸡鸣犬吠白云里，不知天际去此几。

平生深契鸟巢禅，剪茅盖头万事已。宴坐经行飞鸟上，人间荣辱不到耳。

蜗牛两角竟何为，鹪鹩一枝端自喜。我有一廛落城市，章服裹狙聊复尔。

武溪未访桃花源，脩江傥问桃花水。会取樱桃洞前路，藜杖扶衰从此始。
水调歌头·握虎符
佚名（宋代）

握虎符，持玉节，佩金鱼。三十正当方面，此事世间无。寄语东淮父老，夺我诗书元帅，於汝抑安乎。早早归廊庙，天下尽欢娱。
感怀
鲍溶（唐代）

宿心不觉远，事去劳追忆。旷古川上怀，东流几时息。

门前青山路，眼见归不得。晓梦云月光，过秋兰蕙色。
偈颂七十六首
释师观（宋代）

葛公住此山，此山湛如蓝。
只今何处去，犹自口喃喃。
吉水赞府王觐时可为平园写真口占小诗
周必大（宋代）

皓首相逢涉四年，君归鄱水我螺川。
清风明月思玄度，试展丹青即俨然。
句
刘昚虚（唐代）

归梦如春水，悠悠绕故乡。

驻马渡江处，望乡待归舟。
咏史 其二
李必恒（清代）

文成甫伏诛，五利夏亲属。爵禄尚可捐，何至弃骨肉。

天子而神仙，人苦不知足。汲黯言诚戆，陛下内多欲。
偈
钱盖（宋代）

稽首文殊师，昔为七佛祖。
尝发大悲原，广度诸有情。
念彼东北方，是为清凉境。
龙神五百俱，眷属万菩萨。
设化於此土，示现无量光。
闻者叹希有，何况目所见。
我於曩劫中，曾种种供养。
今复得亲近，瞻睹异於常。
念无始劫来，有尘沙数罪。
一获光明相，释然尽消灭。
又念诸众生，与我同体性。
乘此胜妙力，离苦愁解脱。
我今永归依，敬礼发弘誓。
原尽未来际，常居佛会中。
一闻微妙音，即登无上道。
十方虚空界，一切诸有情。
鲁中送从事归荥阳
韩翃（唐代）

故园衰草带荥波，岁晚知如君思何。轻橐归时鲁缟薄，

寒衣缝处郑绵多。万人都督鸣骝送，百里邦君枉骑过。

累路尽逢知己在，曾无对酒不高歌。
景纯见和复次韵赠之二首
苏轼（宋代）

解组归来道益光，坐看百物自炎凉。
卷帘堂上檀槽闹，送客林间桦烛香。
浅量已愁当酒怯，非才尤觉和诗忙。
何人贪佩黄金印，千柱耽耽锁北冈。
人间膏火正争光，每到藏春得暂凉。
多事始知田舍好，凶年偏觉野蔬香。
溪山胜画徒能说，来往如梭为底忙。
老去此身无处著，为翁载插万松冈。
见欧制干 其一
阳枋（宋代）

殿西歌彻采薇声，记室烦君为一行。窦幕有班燕刻重，裴寮得愈蔡功成。

文书昼静旌旗捲，筹画宵閒鼓角清。今日元戎前长史，步趋脚迹好门生。
西斋秋日杂书五首 其五
方回（元代）

对奕不如观，观不如听声。独坐无来客，小轩秋雨晴。

思之有百忧，不思了无情。万有皆外物，世重我所轻。

默数前死者，愧兹今独生。
将过大乘薄晚不能到既见祖灯以寄一笑
李之仪（宋代）

踏尽田塍转尽山，芥塘犹在夕阳间。主人缩地元多术，何事今朝特见悭。
学录李诗翁以诗访予于乳溪之上且求县学积俸
虞俦（宋代）

二月江南花气昏，锦囊诗话喜重温。
百篇换去东湖骨，一醉招来北海魂。
投老黄尘真左计，半生青眼向谁论。
学宫乞俸能多少，骥子怜渠蚤候门。
许秉之移居月光台
鲁铎（明代）

台上草堂台下田，临湖引水自丰年。寻常坐倦抛书去，万顷沧波一钓船。
西湖竹枝歌 其二
杨维桢（元代）

鹿头湖船唱赧郎，船头不宿野鸳鸯。为郎歌舞为郎死，不惜真珠成斗量。
游洞霄宫
胡榘（宋代）

青山九锁洞霄宫，真气澄鲜瑞雾浓。
扈圣千龄开蕊馆，擎天一柱削琼峰。
丹崖不见凌云凤，翠峡惊看跃雪龙。
湔拂京华尘土累，冥鸿何处更求踪。
杨州琼花
楼钥（宋代）

回忆灵根六十年，秋深恨不见芳鲜。
兹从淮上来千里，非比人间聚八仙。
曾有画图称小异，谅应后土爱孤妍。
或言天杖诚虚语，荣悴中分亦偶然。
秋日与天章侍讲王原叔曾明仲正言余安道三学
宋祁（宋代）

长廊尽北到禅扃，宴坐林间共褫缨。
秋气只知双鹤唳，尘喧已去一牛鸣。
晨钟暮磬无时歇，翠竹黄花相间明。
妙墨仙郎题爵里，他年为寄此中行。
送前人过乡还朝
赵抃（宋代）

景祐贤科昔共登，长沙宾佐复交承。三千里外今同郡，二十年前旧得朋。

赣水帆樯惊远别，玉峰栏槛到先凭。朝廷正是求材日，欲恋仙乡算未能。
题洋菊四十四种 其二十 金背红
弘历（清代）

藏之不异赤，相其宛亦金。曰莲必玉井，方许结同心。
元日
张栻（宋代）

古史书元意义存，春秋揭示更分明。
人心天理初无欠，正本端原万善生。
擬白乐天题赠定光上人
晃逈（宋代）

孟子四十心不动，定光四十心离尘。
我到明年加一倍，如何此际尚因循。
已喜自逃名宦网，犹患长随造化钧。
记得前贤有诗句，祖师元是世间人。
诗一首
员安舆（宋代）

国初吾乡民，万户一逢掖。
盖自咸平后，俊髦始接迹。
奉和袭美茶具十咏。煮茶
陆龟蒙（唐代）

闲来松间坐，看煮松上雪。时于浪花里，并下蓝英末。

倾馀精爽健，忽似氛埃灭。不合别观书，但宜窥玉札。
和永叔琅琊山六咏其五石屏路
梅尧臣（宋代）

寻常画屏多画山，何意此山还作屏。
峭排直上几千尺，下有石路莓苔青。
题参议李子华林泉书屋
王褒（两汉）

开轩睇幽䆳，散帙当清漪。爱以君子屋，重此林泉姿。

空翠散瑶席，轻流度华池。牙签插高阁，万卷光陆离。

逍遥弦颂暇，鱼鸟忻相随。俗虑澹若忘，谈笑无厌时。

早逢雍熙治，文雅久见推。歘起掌帝制，两籓赖纲维。

济济夔龙侣，接武赤玉墀。东观多群籍，西清骋雄词。

莹如玉壶冰，灿若琼树枝。苕溪增秀色，天目含清辉。

黎庶待拊字，丘园宁暌违。寄声考槃涧，白首以为期。
同孙子直和李参政东园韵十绝
洪咨夔（宋代）

治国宜将治圃看，垦除容易整齐难。
沼泉莫放源头浊，种竹先教地步宽。
摸鱼儿 十二月十四日自衡入永
顾璘（明代）

远山低、半留残雪，望中清景殊绝。寒云渐逐西风散，村落午烟摇曳。

行路客。被簿领沈迷，又度隆寒月。岁尽阳回，何日是春来，早梅花萼，看透几分白。

忆江左，多少关河分隔。异乡空望明月。衡阳飞雁都回矣，欲寄音书那得。

情如结。更断酒抛诗，幽恨凭谁说。霜髯雪鬓，不奈老年华，禾畦麦垄，觅取旧生业。
正月晦日侍宴浐水应制赋得长字
宗楚客（唐代）

御辇出明光，乘流泛羽觞。珠胎随月减，玉漏与年长。

寒尽梅犹白，风迟柳未黄。日斜旌骑转，休气满林塘。
避地江东，留别淮南使院诸公
刘长卿（唐代）

长安路绝鸟飞通，万里孤云西复东。旧业已应成茂草，

馀生只是任飘蓬。何辞向物开秦镜，却使他人得楚弓。

此去行持一竿竹，等闲将狎钓渔翁。
汴河阻冻
杜牧（唐代）

千里长河初冻时，玉珂瑶珮响参差。
浮生恰似冰底水，日夜东流人不知。
谢虞守送酒
邓肃（宋代）

瑟瑟严风鼓蓬户，对话春围两亡趣。
使君送酒唤春来，坐使漫空翻柳絮。
雪榭悬知雪未消，一目千里皆琼瑶。
诗仙冷坐清入骨，便合九万抟扶摇。
回首故园归未得，天意留人亦奇绝。
我今幸得贤主人，公亦未易有此客。
雷鸣不雨
潘牥（宋代）

海激天翻电雹真，苍枝十丈擘为薪。
须臾龙卷他山去，误杀田头望雨人。
送周伯暘之余姚
连文凤（宋代）

佳友难为别，何时重盍簪。
客衣黄叶满，书屋白云深。
落月生离梦，寒蛩助越吟。
抱琴从此去，虞氏有遗音。
雪后昌甫将归章泉斯远诸兄偕来留饮因咏林逋诗约同赋 其三
韩淲（宋代）

竹边松外最清新，烟敛风回净辟尘。江阔远分垂钓叟，山空时过采樵人。

摩挲望眼寻幽径，抖擞闲身访近邻。三白会须能一饱，茗盂聊且寄吾真。
元符祭神州地祗二首
佚名（隋代）

朊朊浚邦，皇天是宅。
必有幽赞，聪明正直。
布列笾豆，考声金石。
中外谘宁，翳神之力。
和胡景云白玉心黄金泪二歌 其一
李序（元代）

我有坚白心，凝作方寸璧。与君交结终不移，都邑连城不能易。

守灵童子无纤瑕，十年琢削如莲花。金铃珠带玉夭矫，中有七窍流精华。

置之灵台缟如雪，相思一夜虹光发。美人千里共月明，直上秋天贯明月。

飞神出入洞八荒，璆琳为衣璹为裳。光辉照子丹元府，昆山石烂无相忘。

忆君更有和氏目，千载推之置君腹。
江亭送眉州辛别驾升之（得芜字）
杜甫（唐代）

柳影含云幕，江波近酒壶。异方惊会面，终宴惜征途。

沙晚低风蝶，天晴喜浴凫。别离伤老大，意绪日荒芜。
以人生五马贵莫受侵为韵送胡献叔守邵阳
方岳（宋代）

三十已专城，斯亦未足贵。
潘舆归故乡，吾乐宁可既。
奉和濲师赵相公怀山八咏用韵 其七 涌雪寒翁
张萱（明代）

洞辟千年秘，寒深五月天。遥闻尘是玉，曾否火生莲。

坐石看云起，披裘对鹿眠。山中无甲子，高卧不知年。
乱山
曾巩（宋代）

乱山深处转山多，此地栖身奈远何。
莫问吾亲在何处，举头东岸是新罗。
闻吴中旱
沈曾成（清代）

南国惊传云汉歌，空闻阙下颂嘉禾。粒馀鹦鹉三秋少，草尽飞蝗八月多。

栗里已无田种秫，舂陵难遣吏催科。长河天上谁能挽，一泻乡关润绿莎。
索云叔新茶
方回（元代）

谷雨已过又梅雨，故山犹未致新茶。
清风两腋玉川句，三百团应似太夸。
和人放怀
邵雍（宋代）

为人虽未有前知，富贵功名岂力为。
滌荡襟怀须是酒，优游情思莫如诗。
况当水竹云山地，忍负风花雪月期。
男子雄图存用舍。不开眉笑待何时。
金潭道中
陈与义（宋代）

晴路篮舆稳，举头闲望赊。
前冈春泱漭，后岭雪槎牙。
海内兵犹壮，村边岁自华。
客行惊节序，回眼送桃花。
荻塘西庄赠房元垂
张光朝（唐代）

门在荻塘西，塘高何联联。往昔分地利，远近无闲田。

水国信污下，霖霪即成川。苗稼尽淹没，兹乡独丰年。

家肥待亲懿，人乐思管弦。日晏始能起，盥漱看厨烟。

酝酒寒正熟，养鱼长食鲜。黄昏钟未鸣，偃息早已眠。

何意久城市，寂寥丘中缘。俯仰在颜色，区区人事间。

忆昔炎汉时，乃知绮季贤。静默不能仕，养老终南山。
寿廷迈叔祖
程公许（宋代）

吾宗谱牒祖通义，蝉联到公十五世。五派之分同一源，如木有本瓜有蒂。

公家门户最赫奕，簪绂相承真鲜俪。堂堂铁面渠州牧，能以方寸永来裔。

用之不尽地自宽，信有诗书为可继。龙驹堕地汗流赭，修途万里自迢递。

箭锋巧中由基的，桂香悭与春官第。谁知风雨短檠灯，惯作儒生穷活计。

彤檐问俗历三州，和平敛退锋芒锐。羹藜任笑庖烟冷，嚼蜡倦亲歌舌脆。

似闻皇华催遣送，斗城未必能留滞。广平传绪五百年，凛凛千钧若旒缀。

藉公一力为挽回，澡刷家声旧芳桂。平生况耐反覆看，穮蓘悬知多敛穧。

鼎来富贵正黑头，粲粲芝兰满庭砌。周盟有幸联肺腑，鲁泮居然觉疣赘。

所愿宗风振寂寥，敢将末路窃声势。雾雨濛濛梅子黄，廉泉堂上薰风细。

千金称寿意何如，自倚情亲为新制。
车中即见四首 其四 双窥
郭之奇（明代）

独鸟依深树，孤云出远山。双窥车马次，何客最烟颜。
题栖云寺立上人院
李频（唐代）

是法从生有，修持历劫尘。独居岩下室，长似定中身。

树老风终夜，山寒雪见春。不知诸祖后，传印是何人。
别宁州严靖公
高晫（清代）

碧树初寒万籁秋，昆明池畔动离愁。九年兰佩分香泽，一日征鞍赋远游。

民力东南双涕泪，心旌日夜大江流。遥知别后相思梦，应到楼山最上头。
锡山访传程二隐君
皇甫汸（明代）

并是逃名侣，林居各宴然。人称南郭隐，自喜北窗眠。

放棹非乘雪，停车似饮泉。今朝逢二仲，何惜醉花前。
拟寒山拾得二十首
王安石（宋代）

我曾为牛马，见草豆欢喜。
又曾为女人，欢喜见男子。
我若真是我，祗合长如此。
若好恶不定，应知为物使。
堂堂大丈夫，莫认物为己。
奉和家大人将赴官舍留示及门之作
孙应时（宋代）

大学成功在九年，根牢干长到参天。
斯须废弃终身困，稂莠从来易满田。
寒蝶
荣光世（清代）

玉腰曾傍杳林隈，芳草斜阳舞几回。香冷仍然依晚菊，魂痴犹几伴寒梅。

霜天月晓寻花去，风雪灯残入梦来。何处冷笺摊一幅，滕王图画写低徊。
归次海康登平仙亭次莱公韵 雷庙读丁晋公所作碑
李纲（宋代）

巨卵曾因霹雳开，海邦从此得名雷。只知寇老曾迁此，作记何缘丁令来。
草堂诗 其四
喻汝砺（宋代）

远屿曲洲纵复横，沙边繁鸟弄箫笙。一轩檐冷松阴合，十里林香药草生。

路转断楂逢石坐，风移深竹见僧行。晚来冲抱更清旷，时有幽人带月耕。
白鹅桥复用前韵
欧阳澈（宋代）

旗亭解辔咏江乡，属玉双飞绿涧傍。水墨园林初过雨，青黄橙橘未经霜。

鼎烹云液浇肠爽，瓮拨春醅破鼻香。回首漫惊烟水远，向来清味怯思量。
杂诗十一首并序 其十
张羽（明代）

余生惮远役，旅寄百里余。自从去家来，岁月忽已除。

绪晏人事迫，卷帙还故居。扬舻发东皋，挂席指西隅。

且从家私务，暂与友生疏。渺渺遵溪渚，行行入吾庐。

依依携童弱，蔼蔼会里闾。启扉玩东园，绿叶荣韭蔬。

采之侑春酒，数酌忘饥劬。但苦遭潦荒，美秫无旧储。

犹当望来稔，尊中长不虚。空名百岁后，此事非我须。
点绛唇 寿周干臣
王恽（元代）

千古诗坛，苦吟谁得风骚妙。羡君才调。一蹴无边徼。

岁岁中秋，喜见朱颜好。霜蟾皎。一尊倾倒。万事秋毫小。
盘石
林岊（宋代）

卷烟阁西官道长，一水东注襟沧浪。
山连踞虎岩如屋，栈接飞鸾石作梁。
田野四时歌乐土，关何千里隔蛮乡。
我来九载叨民牧，亿万斯年说太康。
辰阳关
李友棠（清代）

叱驭入沅陵，高下罗众皱。幽探历荒林，烟霏阻遐觏。

卓立山骨开，垣墉森杰构。湍激石齿齿，灵渊滴潜溜。

荦确径愈微，仆痡愁马仆。舆丁引双縆，推挽翼左右。

雄关势撑霄，巉绝信天就。自可丸泥封，那容方轨骤。

吴濞昔披猖，伏莽余残寇。釜鱼喘尚延，槛兽困犹斗。

开府九伐崇，间道千金购。沿溪出奇兵，遂使虏巢覆。

介然成康庄，行旅来辐辏。层坡无旷土，原田纷错绣。

隔林闻吠厖，饮谷见悬狖。遗闻故老传，承平百年后。

履兹周道直，益叹战功懋。税驾日将逋，山前有孤堠。
谢荆幕孙郎中见示乐府歌集二十八字
齐己（唐代）

长吉才狂太白颠，二公文阵势横前。谁言后代无高手，夺得秦皇鞭鬼鞭。
过青阳齐丘旧隐
周南（宋代）

旧学从横术已精，不妨高卧且辞荣。
可怜三别秦淮路，不得终南处士名。
文儒见和四诗钦叹高妙谨用韵为答卒章问讯汝
陈长方（宋代）

好在苏夫子，琴书安稳不。
尺书寄双鲤，一一无沉浮。
不见才几日，沃若桑已稠。
庆与曜庵人，静话同茶瓯。
目送归飞鸿，缥缈天南头。
趣合略畦畛，道同当共谋。
何时暂来旋，促驾毋停辀。
晚兴
孔平仲（宋代）

骤雨行荷叶，嘈嘈如语言。高斋正薄暮，宴坐不知喧。

极静开心地，新凉入鬓根。交游何用绝，自罕到吾门。
三谒庞士元墓 其二
杨潮观（清代）

襄阳旧隐白云开，龙凤双飞入蜀来。今日墓门秋草里，一般残照使人哀。
首夏幸圆明园西直门外即目三首 其二
弘历（清代）

嘉禾入夏麦临秋，接叶阴中唤雨鸠。敢懈宵衣并旰食，讵图后乐祗先忧。
宿朝宗驿游洞天·宿朝宗驿
王越石（宋代）

炎洲望处云南北，峣阙归时路屈盘。
喜得夜深清枕簟，月华斜白洞天寒。
看镜
陆游（宋代）

七十衰翁卧故山，镜中无复旧朱颜。
一联轻甲流尘积，不为君王戍玉关。
读真诰 其一
王安中（宋代）

吾宗桐柏君，冰采极少整。吹笙缑氏山，策辔金庭岭。

阿香侍紫清，眉寿亦秀颖。仙门定得仙，道荫及遐永。
博士王扬休碾密云龙同事十三人饮之戏作
黄庭坚（宋代）

矞云苍璧小盘龙，贡包新样出元丰。
王郎坦腹饭床东，大官分物来妇翁。
棘围深锁武成宫，谈天进士雕虚空。
鸣鸠欲雨唤雌雄，南岭北岭宫徵同。
午窗欲眠视蒙蒙，喜君开包碾春风，注汤官焙香出笼。
非君灌顶甘露椀，几为谈天乾舌本。
索居三首
苏辙（宋代）

平生亦何事，十载苦颠隮。
梦嶮曾非嶮，觉迷终不迷。
客居兼壮子，别久愧良妻。
稍讶音书阔，春阴道路泥。
沁园春 为王彦博尚书寿
张野（元代）

佳气葱葱，喜事重重，福禄鼎来。记秋官重任，去年显擢，春闱宠渥，今岁安排。寿算绵绵，班资衮衮，＊逦相随到上台。人都道，不调和鼎＊，岂尽其才。眉间阴德纹开，应只为、惟刑之恤哉。看门闾高大，堪容驷马，儿孙昌盛，已种三槐。唤起琼姬，满斟玉露，官事无多且放怀。年年醉，对春回柳眼，雪晕梅腮。
用彦平韵赋石外舅短项翁
耿镃（宋代）

人生何地逃奇耦，白发转头成宿莽。
百年同尽草一丘，谁见乘槎上牛斗。
不如醉倒三万场。何必龙山岁重九。
先生元是古达人，身外所忻惟有酒。
石交自得短项翁，燕颔鸢肩非我友。
迩来带眼宽绿筠，结喉不造鸳鹭群。
十年孛窣墙下尘，仰面讵识高昆仑。
先生取人略形貌，翁获展尽终不浑。
我欲挽翁归翠微，手栽杞菊如天随。
愿翁醉客莫嫌扰，买山政赋淮南小。
颂古七首 其六 麻三斤。
释克勤（宋代）

钟在扣谷受响，池印月镜含僧。曾非展事投机，岂是预搔待痒。

点铁成金，举直措枉。一箭雕一双，一掴血一掌。君不见疏而不漏兮恢恢天网。
柳腰轻·英英妙舞腰肢软
柳永（宋代）

英英妙舞腰肢软。章台柳、昭阳燕。锦衣冠盖，绮堂筵会，是处千燕争选。顾香砌、丝管初调，倚轻风、佩环微颤。
乍入霓裳促遍。逞盈盈、渐催檀板。慢垂霞袖，急趋莲步，进退奇容千变。算何止、倾国倾城，暂回眸、万人肠断。
友人山斋
李龏（金朝）

寂寂寥寥扬子居，自收云药读仙书。云深路僻少人到，养静资贫两有馀。
送顾非熊下第归江南
马戴（唐代）

无成西别秦，返驾江南春。草际楚田雁，舟中吴苑人。

残云挂绝岛，迥树入通津。想到长洲日，门前多白蘋.
安乐窝中吟 其十一
邵雍（宋代）

安乐窝中春欲归，春归忍赋送春诗。虽然春老难牵复，却有夏初能就移。

饮酒莫教成酩酊，赏花慎勿至离披。人能知得此般事，焉有闲愁到两眉。
题陈公叙舫斋
李纲（宋代）

一心寓百骸，是身已虚舟。寄形天壤间，大块日夜浮。

矧兹数椽天，结搆溪山幽。假以舫为名，谛观有异不。

行藏本一体，渊止同川流。萧然斋中人，悟此复何求。

但闻泉石美，景物方清秋。安得造其上，一与龟鱼游。
次王实之家塾韵
刘克庄（宋代）

新敞朱甍映碧岑，高门谁识庆源深。
畴郊已解传家学，石礼皆堪直禁林。
七叶文章真有种，二郎官职本无心。
庭前玉树成阴未，着手栽培昉自今。
送翁灵舒游边
徐玑（宋代）

子向江淮去，应怀计策新。
但须先审已，然后可图人。
战野寒独力，边城草不春。
曹刘若无竞，闲却卧龙身。
题少陵别墅
萧微（唐代）

新构茅斋野涧东，松楸交影足悲风。

人间岁月如流水，何事频行此路中。
鲁仲连
徐钧（宋代）

布衣不肯帝强秦，天下皆闻高士名。
何事劝降轻守节，一书飞矢入聊城。
次韵黄鲁直嘲小德小德鲁直子其母微故其诗云
苏轼（宋代）

进馔客争起，小儿那可涯。
莫欺东方星，三五自横斜。
名驹已汗血，老蚌空泥沙。
但使伯仁长，还兴络秀家。
上韩侯钧台以诗投淮水吊之
盛乐（清代）

平台风散晚烟痕，往事悲凉落日昏。意气已随飞鸟尽，功名但有钓鱼存。

汉家草草夷人族，淮水沄沄荡古魂。浪迹若非逢漂母，今来何处吊王孙。
苦热
张嵲（宋代）

三吴多异候，瘧疠日愁予。
夏日虽可畏，清风非穆如。
残春且重茧，徂暑但深居。
冻饮清凉耐，由来未可储。
近乾元节方教乐而雨
孔平仲（宋代）

半月新调乐府班，佳期今近迫阴颜。歌喉断续微风外，舞队差池细雨间。

坐赏宾朋愁不解，来游士女半皆还。人心共望晴明景，嗟尔乖龙独阻艰。
通州丁溪馆夜别李景信三首
元稹（唐代）

月濛濛兮山掩掩，束束别魂眉敛敛。蠡盏覆时天欲明，

碧幌青敛风滟滟。泪消语尽还暂眠，唯梦千山万山险。

水环环兮山簇簇，啼鸟声声妇人哭。离床别脸睡还开，

敛灺暗飘珠蔌蔌。山深虎横馆无门，夜集巴儿扣空木。

雨潇潇兮鹃咽咽，倾冠倒枕敛临灭。倦僮呼唤应复眠，

啼鸡拍翅三声绝。握手相看其奈何，奈何其奈天明别。
留题张氏颐文阁
金君卿（宋代）

鄱阳才子钟庆门，巍冠大带何纷纷。诚心乐道自颐养，雾豹蔚纷珍其文。

朱栏碧瓦江之垠，更敞高阁淩烟氛。烟中数岫列窗牖，急雨洗出青无痕。

乍来耳目益开爽，况日文酒酣天真。前年诏下起嵓隐，子直奋起轩浮云。

不嫌官小喜及养，敛板归拜高堂亲。子方归宁亦同乐，与子登眺开芳樽。

定交酌寿虽所愧，相望兰桂长清芬。
山中像
释居简（宋代）

之子瘦策湘竹枝，写我委羽春耕时。鞭索在手横溪湄，看牛饮溪特子随。

开窗卷帘惊见之，有二文殊还自疑。镜中瘦影丝发无，参差又如饮溪牛。

觜连觜，蹄踏蹄。恍然因我得见伊，不知见者端为谁。